**Motyvacinis laiškas**

 Druskininkai 2019.05.15

 Esu Urtė Dorotėja Sodonytė, Druskininkų “Saulės” pagrindinės mokyklos 8 klasės moksleivė.

Prašau svarstyti mano kandidatūrą į Druskininkų savivaldybės jaunimo reikalų Tarybos narius.

 Gimiau ir gyvenu Druskininkuose, todėl man šis miestas užima svarbiausią vietą sąvokoje TĖVYNĖ. Domiuosi tuo kas vyksta mieste ir savivaldybėje.

 Daug skaitau. Labiausiai man patinka filosofinės knygos. Manau esu kūrybinga, atsakinga, gebu dirbti komandoje. Gerai mokausi. Esu užsispyrusi, tad visada siekiu savo užsibrėžtų tikslų bet kokiomis aplinkybėmis.

 Dažnai šeimoje esu lyginama su avinu, bet tai nieko nuostabaus, nes esu gimusi po šiuo ženklu. Esu žingeidi, komunikabili, draugiška, kiek drovi. Manau, kad tai yra dėl mano amžiaus ir viskas su laiku keičiasi. Draugai sako, kad esu originali. Mėgstu svajoti, tad mano galvoje visada gimsta įvairiausių idėjų. Nepasiduodu provokacijoms ir stengiuosi priimti sprendimus pati, kartais pasitarus su labiau išmanančiais ir turinčiais daugiau patirties žmonėmis.

 Šiais metais baigiu Druskininkų M. K. Čiurlionio meno mokyklą V. K. Jonyno dailės skyrių. Savo diplominiu darbu prisidėjau prie gražios iniciatyvos, Druskininkų ligoninės vaikų ligų skyriaus atnaujinimo akcijos “Už galimybę sveikti linksmiau”. Labai didžiuojuosi šiuo savo darbu.

 Nuo šių metų rugsėjo rengiuosi mokytis Druskinkų “Ryto” gimnazijoje. Matau sau galimybę aktyviau dalyvauti miesto ir savivaldybės jaunimą vienijančios organizacijos veiklos plėtroje.

 Ateityje rengiuosi studijuoti žurnalistiką arba architektūrą – interjero dizainą. Abejoms specialybėms reikalinga gera komunikacija. Mano manymu darbas Taryboje sukurs prielaidas toliau lavinti savo įgūdžius šioje srityje. Juk ir gyvename tam, kad tobulėtume.

 Man rūpi kas vyksta mieste. Mūsų šeima yra pilietiškai ir visuomeniškai atsakinga. Todėl namuose dažnai aptariame kas vyksta savivaldybėje. Tėvai paaiškina savo pozicijas. Man tai įdomu.

 Myliu savo miestą ir tikiuosi būti jį kuriančių ir puoselėjančių žmonių gretose. Tikiu, kad galėsiu būti jam naudinga.

 Pagarbiai,

Urtė Dorotėja Sodonytė.